Afsondering: Cele kap dié wat ongehoorsaamheid bepleit(Foto: SA Polisie) Die minister van polisie, Bheki Cele, het oproepe op die publiek om te mobiliseer teen die afsonderingsregulasies ten sterkste veroordeel. Cele sê die oproepe ondermyn die gesag van die staat. Die minister se oproep volg nadat 17 mans Vrydag in Pretoria-Wes aangekeer is waar hulle, ondanks regulasies ingevolge die Wet op Rampbestuur wat dit verbied, byeengekom het. Hulle wou glo saam aanbid. Vroeër in die week het ŉ video waarin ŉ man vra dat “alle Moslems … saamkom om te aanbid” soos ŉ veldbrand op sosiale media versprei. In dieselfde video bied die man gratis regshulp aan vir enigiemand wat moontlik vir só ŉ oortreding in hegtenis geneem sou word, het die polisie gesê. ŉ Ondersoek na die video word gedoen. Cele het ook ŉ beroep op Suid-Afrikaners en veral geloofsleiers gedoen om saam te werk om die verspreiding van Covid-19 te bekamp. Volgens die minister was verskeie mense wat oor naweke tydens die afsonderingstydperk in hegtenis geneem is mense wat om geloofsredes byeengekom het. Geen byeenkomste, behalwe begrafnisse met minder as 50 mense, word tydens die afsonderingstydperk toegelaat nie. “Wanneer mense die afsonderingsregulasies wetend of onwetend oortree, het die polisie geen ander keuse as om die wet af te dwing nie. In sommige gevalle beteken dit mense word in hegtenis geneem,” het Cele gesê. “Die wêreldwye pandemie vereis groot opofferings van ons en ingrypende veranderings aan die manier waarop ons normaalweg sou leef. Hoe vinniger ons aanvaar dat dit buitengewone tye dié is, hoe vinniger kan ons dalk oplossings kry om die koronavirus eens en vir altyd uit te wis.” Hy het Suid-Afrikaners ook weer gevra om die regering se maatreëls te steun en te gehoorsaam.